Um níu þúsund Hondúrar hafa um helgina farið yfir landamærin að Gvatemala á leið sinni til Bandaríkjanna. Fólkið flýr fátækt, atvinnuleysi, ofbeldi glæpagengja og mikla eyðileggingu eftir tvo fellibyli.
Fyrsti hópurinn fór um landamærin á föstudag, um sex þúsund manns. Yfirvöld í Gvatemala hafa lýst óánægju með komuna, sem þau segja ógn við fullveldi sitt. Þau hafa hvatt stjórnvöld í Hondúras til að hindra för fólks frá landinu.
Í gær kom til átaka í landamærabænum Vado Hondo þegar lögregla reyndi að stöðva för fólksins. Mörgum tókst að komast þar í gegn.
Rauði krossinn og flóttamannahjálp Sameinuðu þjóðanna hafa veitt hópunum aðstoð í Gvatemala. Flest eru þau fótgangandi og ætla þannig þúsundir kílómetra.
Fólkið vonast til þess að ný ríkisstjórn í Bandaríkjunum taki betur á móti flóttafólki en stjórn Trump. Bandarísk yfirvöld hafa þó varað þau við, að það sé sóun á tíma og peningum að leggja ferðina á sig. Gvatemala, Mexíkó og Hondúras hafa gert samning við Bandaríkin um að stöðva för fólks á flótta þangað.
Yfirvöld í Mexíkó hafa lýst því yfir að þau heimili ekki ólöglega komu flutningabíla með flóttafólki og hafa fjölgað vörðum við landamærin að Gvatemala.
Níu þúsund manns hafa um helgina farið fótgangandi frá Hondúras til Gvatemala. Fólkið ætlar að ganga þúsundir kílómetra til Bandaríkjanna í leit að betra lífi. 